text: РЕГЛАМЕНТ ЗА ИЗПЪЛНЕНИЕ (ЕС) № 635/2014 НА КОМИСИЯТА
  от 13 юни 2014 година
  за откриване на тарифна квота за внос на индустриална захар до края на 2016/2017 пазарна година
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 193 от него,
  като има предвид, че:
  (1)
  В член 139, параграф 1, буква а) от Регламент (ЕС) № 1308/2013 се предвижда, че продуктите, посочени в член 140, параграф 2 от същия регламент, могат да бъдат произведени чрез използване на захар, произведена в превишение на квотите по член 136 от него. Тези продукти обаче могат също така да бъдат произведени чрез използване на внесена в Съюза захар. С цел да се гарантира необходимото за това производство снабдяване е уместно временно да се преустанови вносното мито за определени количества индустриална захар.
  (2)
  Опитът от последните пазарни години показва, че временното преустановяване на вносните мита върху количество от 400 000 тона захар на пазарна година, предназначени за производство на продуктите, посочени в член 140, параграф 2 от Регламент (ЕС) № 1308/2013, е достатъчно, за да се гарантира снабдяването, необходимо за производството на такива продукти в Съюза през съответната пазарна година.
  (3)
  С цел да се гарантира на заинтересованите страни, че необходимите доставки за производство на продуктите, посочени в член 140, параграф 2 от Регламент (ЕС) № 1308/2013, ще бъдат постоянно на разположение за всяка пазарна година до изтичане на срока на квотната система, е целесъобразно да се предвиди възможност за временно преустановяване на вносните мита за определено количество захар за всяка от следващите три пазарни години, а именно - от 2014/2015 до 2016/2017 г.
  (4)
  В член 11 от Регламент (ЕО) № 891/2009 на Комисията (2) също така се предвижда управлението на тарифната квота за индустриална вносна захар с пореден номер 09.4390.
  (5)
  Поради това е необходимо да се определи количеството индустриална захар, за което не следва да се прилагат вносни мита за пазарните години от 2014/2015 до 2016/2017.
  (6)
  Мерките, предвидени в настоящия регламент, са в съответствие със становището на Комитета за общата организация на селскостопанските пазари,
  ПРИЕ НАСТОЯЩИЯ РЕГЛАМЕНТ:
  Член 1
  Временно се прекратяват вносните мита за индустриална захар с код по КН 1701 и пореден номер 09.4390 за количество от 400 000 тона за всяка от трите пазарни години, считано от 1 октомври 2014 г. до 30 септември 2017 г.
  Член 2
  Настоящият регламент влиза в сила на седмия ден след публикуването му в Официален вестник на Европейския съюз.
  Прилага се от 1 октомври 2014 г. до 30 септември 2017 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 13 юни 2014 година.